Document ID: 32007R0899

ΚΑΝΟΝΙΣΜΌΣ (ΕΚ) αριθ. 899/2007 ΤΗΣ ΕΠΙΤΡΟΠΉΣ
της 27ης Ιουλίου 2007
για την τροποποίηση του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, όσον αφορά την προσαρμογή των κωδικών ΣΟ ορισμένων ουσιών που καταστρέφουν τη στιβάδα του όζοντος και μειγμάτων από ουσίες που καταστρέφουν τη στιβάδα του όζοντος για να ληφθούν υπόψη οι τροποποιήσεις της συνδυασμένης ονοματολογίας που θεσπίστηκε με τον κανονισμό (ΕΟΚ) αριθ. 2658/87 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (1), και ιδίως το άρθρο 6 παράγραφος 5,
Εκτιμώντας τα ακόλουθα:
(1)
Στη συνδυασμένη ονοματολογία για το 2007, που θεσπίστηκε με τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (2), όπως τροποποιήθηκε με τον κανονισμό (ΕΚ) αριθ. 1549/2006 της Επιτροπής (3), έχουν τροποποιηθεί οι κωδικοί της συνδυασμένης ονοματολογίας (κωδικοί ΣΟ) ορισμένων προϊόντων. Το παράρτημα IV του κανονισμού (ΕΚ) αριθ. 2037/2000 σχετικά με ουσίες που καταστρέφουν τη στιβάδα του όζοντος και μείγματα από ουσίες που καταστρέφουν τη στιβάδα του όζοντος παραπέμπει σε ορισμένους από τους εν λόγω κωδικούς ΣΟ. Είναι, συνεπώς, αναγκαία η προσαρμογή του παραρτήματος αυτού. Λαμβανομένων υπόψη των πολυάριθμων μεταβολών που θα επέλθουν, επιβάλλεται για λόγους σαφήνειας να αντικατασταθεί ολόκληρο το παράρτημα.
(2)
Κατά συνέπεια, πρέπει να τροποποιηθεί αναλόγως ο κανονισμός (ΕΚ) αριθ. 2037/2000.
(3)
Δεδομένου ότι ο κανονισμός (ΕΚ) αριθ. 1549/2006 άρχισε να ισχύει την 1η Ιανουαρίου 2007, ο παρών κανονισμός πρέπει να εφαρμόζεται από την ίδια ημερομηνία.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 18 παράγραφος 1 του κανονισμού (ΕΚ) αριθ. 2037/2000,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IV του κανονισμού (ΕΚ) αριθ. 2037/2000 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 2007.

Labels: 3
1
20